b'\n_START_ARTICLE_\nIberi\n_START_PARAGRAPH_\nIberi su skupina naroda koja se naseljavaju na jug i istok Pirinejskog poluotoka i na jug Francuske, prije dolaska indoeuropskih naroda, te koji unato\xc4\x8d svojoj raznolikosti iskazuju zajedni\xc4\x8dke osobine._NEWLINE_Naseljavaju to podru\xc4\x8dje puno prije dolaska indoeuropskih naroda Kelta i Rimljana.\n_START_SECTION_\nTko su bili Iberi\n_START_PARAGRAPH_\nNajnoviji rezultati \xc5\xa1panjolskih povjesni\xc4\x8dara ukazuju na to da su Iberi stigli na Pirinejski poluotok sa sjevera Afrike, smjestiv\xc5\xa1i se uglavnom na mediteranskoj obali, gdje su razvili razli\xc4\x8dite kulture \xc4\x8diji su sa\xc4\x8duvani ostaci od velikog zna\xc4\x8daja za razumijevanje prve civilizacije Pirinejskog poluotoka._NEWLINE_Ve\xc4\x8dina povjesni\xc4\x8dara se sla\xc5\xbee da se unutar Ibera mogu uklju\xc4\x8diti sljede\xc4\x87a plemena: Turdetani, Oretani, Bastetani, Contestani, Edetani, Ilerkavoni (Ilercavones), Sedetani, Laietani, Indigeti (Indigetes), Lusitani, Ausetani, Ilergeti (Ilergetes) i Sedetani._NEWLINE_Jedna od najzna\xc4\x8dajnijih skupina me\xc4\x91u njima je pleme Turdetani ili Turduli i \xc4\x8diji se grad zvao Tartessos. Bili su osniva\xc4\x8di sna\xc5\xbenog kraljevstva, velike kulture, u dolini rijeke Guadalquivir.\n_START_SECTION_\nSvakodnevni \xc5\xbeivot\n_START_PARAGRAPH_\nKako se mo\xc5\xbee vidjeti iz arheolo\xc5\xa1kih ostataka ibersku obitelj predstavlja \xc5\xbeena, ukra\xc5\xa1ena ogrlicama, nau\xc5\xa1nicama i prstenjima. Koli\xc4\x8dina nakita ovisila je o polo\xc5\xbeaju u socijalnoj hijerarhiji. \xc5\xbdenska se vanj\xc5\xa1tina ne mijenja bitno ili nikako kroz stolje\xc4\x87a za razliku od mu\xc5\xa1karaca \xc4\x8diji je na\xc4\x8din \xc4\x8de\xc5\xa1ljanja i odijevanja evoulirao kroz vrijeme. Mu\xc5\xa1karac je imao zada\xc4\x87u ratnika i kao takav se prikazuje na prona\xc4\x91enim figuricama.\n_START_SECTION_\nRatnici\n_START_PARAGRAPH_\nIberski je ratnik odlazio u boj odijeven u lanene tunike boje purpura \xc5\xa1to je prikazivalo ve\xc4\x87u prisutnost na bojnome polju, naoru\xc5\xbean iberskom sabljom falkatom._NEWLINE_Bio je opremljen ko\xc5\xbenom kacigom, oklopom od bakra od kojeg je bio na\xc4\x8dinjen i opasa\xc4\x8d o kojeg je ka\xc4\x8dio sablju, tzv. falkatu. \xc5\xa0tit mu je bio ovalnog oblika, velike ljepote ukra\xc5\xa1en ornamentima iz iberske mitologije. Koristili su konje u svojim pohodima sa kojima su mogli kontrolirati velik dio svog podru\xc4\x8dja._NEWLINE_Zbog njihove ratni\xc4\x8dke sposobnosti i potencijala \xc4\x8desto su ih ugovarale tada\xc5\xa1nje svjetske velesile poput Rima koji ih je koristio kao saveznike u punskim ratovima.\n_START_SECTION_\nArhitektura i urbanizam\n_START_PARAGRAPH_\nGradovi su im bili opasani jakim zidinama koje su smje\xc5\xa1tali na uzvisine na obali ili u unutra\xc5\xa1njosti prilagodiv\xc5\xa1i se okoli\xc5\xa1u do savr\xc5\xa1enstva po pitanju obrane._NEWLINE_\xc5\xbdivot unutar gradskih zidina su organizirali ovisno o vrsti cehova, dok je polo\xc5\xbeaj na dru\xc5\xa1tvenoj ljestvici ovisio o ekonomskoj snazi obitelji kojoj se je pripadalo.\n_START_SECTION_\nTrgovina\n_START_PARAGRAPH_\nIberi, zahvaljuju\xc4\x87i kontaktima sa Feni\xc4\x8danima, u\xc4\x8de kako organizirati kontrolu svojih prirodnih bogatstva te sa njima ustanovljuju slobodnu trgovinu koja je donosila dobrobit na obje strane. Trgovalo se svime, ali osobito mineralima kao bakar, srebro, olovo, zlato i posebice sa tada tako cijenjenim \xc5\xbeeljezom._NEWLINE_Privu\xc4\x8deni novim izvorima zarade Grci i Feni\xc4\x8dani odlu\xc4\x8duju se na stvaranje trgova\xc4\x8dkih kolonija na Pirinejskom poluotoku \xc5\xa1to je dovelo do utemeljenja novih pravaca pomorskog prometa na Mediteranu._NEWLINE_Luke poput Eivissa, C\xc3\xa1diz i Emp\xc3\xbaries dominirale su morskom trgovinom, dok je tzv. heraklov pravac i\xc5\xa1ao cestovnim smjerom sa sjevera dana\xc5\xa1nje Italije do doline rijeke Guadalquivir, gdje su obitavali pripadnici jednog od najmo\xc4\x8dnijih iberskih plemena Turdetani.\n_START_SECTION_\nKultura\n_START_PARAGRAPH_\nU samim po\xc4\x8decima suradnje sa Iberima (oko VII st. pr.Kr.) Feni\xc4\x8dani su \xc5\xbeeljeli ostvariti dobre odnose sa Iberima tako da su darivali vo\xc4\x91e plemena poklonima koji su bili umjetni\xc4\x8dke prirode, \xc5\xa1to je dovelo, tada nepoznato u Iberskima zajednicama, do socijalnog raslojavanja, uvjetovanog koli\xc4\x8dinom "lijepih" predmeta u posjedu. Uskoro iberska kreativnost opona\xc5\xa1a prizore sa feni\xc4\x8danskih darova, posebice likove ratnika, bikova, sfingi, lavova, jelena, zapo\xc4\x8dev\xc5\xa1i time vlastitu kulturu._NEWLINE_Pretpostavlja se da su dobar dio figurica ratnika, veli\xc4\x8dine dvadesetak centimetara, \xc4\x8desto prikazanog potpuno golog, opasanog isklju\xc4\x8divo osobnim oru\xc5\xbejem, sa prikazanim mu\xc5\xa1kim spolnim organom nesrazmjerno velikim, koristili kao prinose \xc5\xbertvi bogovima.\n_START_SECTION_\nPismo i jezik\n_START_PARAGRAPH_\nUnato\xc4\x8d brojnim arheolo\xc5\xa1kim ostacima, mnogi od njih sastavljeni u jednu cjelinu, koja nose na sebi iberske zapise, zna\xc4\x8denje iberskih jezika je jo\xc5\xa1 uvijek zagonetka._NEWLINE_Iberi su upoznali pismo zahvaljuju\xc4\x87i kontaktima sa Grcima i Feni\xc4\x8danima, a usvojili su ga oko V st. pr.Kr. zbog potrebe za zapisivanjem naru\xc4\x8denih predmeta i cijena istih, tako da se ra\xc5\xa1irio me\xc4\x91u trgovcima i osobama sa vrha dru\xc5\xa1tvene ljestvice. Kroz vrijeme su nastale dvije vrste iberskog pisma, ju\xc5\xbeno i isto\xc4\x8dno pismo koja su uspje\xc5\xa1no odgonetnuta i svako se sastoji od 28 znakova, ali kao \xc5\xa1to je ve\xc4\x87 navedeno, sami jezik ostao je u zaboravu.\n_START_SECTION_\nVjera\n_START_PARAGRAPH_\nPrakticirali su religiju baziranu na vjerovanjima i obo\xc5\xbeavanjima bogova i bo\xc5\xbeica koji su mogli poprimiti ljudske, \xc5\xbeivotinjske, \xc4\x8dak i biljne oblike._NEWLINE_Njihovi se kultovi nisu previ\xc5\xa1e razlikovali od ostalih \xc5\xa1tovanih na podru\xc4\x8dju Mediterana, slave\xc4\x87i posebice bo\xc5\xbeanstvo vuka i manifestiraju\xc4\x87i ogromno po\xc5\xa1tovanje prema silama prirode. U svojim su ritualima prinosa bogovima obi\xc4\x8davali \xc5\xbertvovati \xc5\xbeivotinje._NEWLINE_Slu\xc5\xbebena sveti\xc5\xa1ta smje\xc5\xa1tali su na posebna mjesta podi\xc5\xbeu\xc4\x87i gra\xc4\x91evine koje se u pravilu nisu bitno razlikovale od svjetovnih.\n_START_SECTION_\nZna\xc4\x8daj zagrobnog \xc5\xbeivota\n_START_PARAGRAPH_\nLe\xc5\xa1evi aristokrata bili su spaljivani zajedno sa osobnim oru\xc5\xbejem odjeveni u svoja najbolja odijela. Vatra je gorjela vi\xc5\xa1e od jednog dana. Pepeo se kasnije \xc4\x8duvao u posebnim urnama, poput Dame iz Elchea.'